Regionsudvalgets resolution om "Den Europæiske Beskæftigelsespagt"

(1999/C 293/14)

REGIONSUDVALGET har -

under henvisning til præsidiets beslutning den 7. maj 1999 om at udarbejde en resolution om ovennævnte forslag og henvise det forberedende arbejde til Underudvalg 6 "Beskæftigelse, Økonomisk Politik, Det Indre Marked, Industri, SMV",

under henvisning til Det Europæiske Råds møde den 3.-4. juni 1999 i Köln, hvor det tyske formandskab vil fremlægge forslag til en Europæisk Beskæftigelsespagt,

under henvisning til sine tidligere udtalelser på beskæftigelsesområdet:

"De lokale og regionale myndigheders rolle i samarbejdet mellem uddannelsesinstitutioner og erhvervslivet"(1) om Kommissionens forslag til Rådets afgørelse "om finansielle støtteforanstaltninger for innovative og jobskabende små og mellemstore virksomheder (SMV) - Vækst- og beskæftigelsesinitiativet"(2) "De kommende overordnede retningslinjer for den økonomiske politik"(3) om Kommissionens meddelelser "Fra retningslinjer til handling: De nationale handlingsplaner for beskæftigelse" og "Forslag til retningslinjer for medlemsstaternes beskæftigelsespolitik i 1999"(4); om Kommissionens meddelelse "Tilpasning og fremme af den sociale dialog på fællesskabsplan" og om Kommissionens udkast til Rådets afgørelse "om ændring af afgørelse 70/532/EØF om nedsættelse af et stående udvalg for beskæftigelse inden for De Europæiske Fællesskaber"(5),

under henvisning til det af Underudvalg 6 på mødet den 11. maj 1999 forberedte forslag til resolution (ordfører: Henning Jensen), og ud fra følgende betragtninger:

De lokale og regionale myndigheder har i mange medlemslande afgørende betydning for de omgivelser og betingelser, hvorunder erhvervslivet arbejder. De har en vigtig funktion, som går ud på at støtte den lokale økonomiske og industrielle udvikling ved at sikre et gunstigt økonomisk og socialt miljø, som kan tiltrække og fremme etableringen og udviklingen af virksomheder.

De lokale og regionale myndigheder er centrale aktører inden for både uddannelses- og erhvervspolitikken, idet de kan bidrage til at udjævne kløften mellem uddannelsesinstitutionerne og erhvervslivet og i kraft af deres strategisk vigtige position skabe øget samarbejde og dialog på det lokale plan mellem de relevante parter i uddannelsessektoren og erhvervslivet.

De lokale og regionale myndigheder spiller en afgørende rolle i skabelsen af arbejdspladser - direkte som arbejdsgivere og indirekte som skabere af gode rammebetingelser for erhvervslivet. Som følge af deres involvering i udviklingen af den lokale og regionale økonomi og beføjelser på området, deres (eventuelle) opgaveansvar på beskæftigelsesområdet og deres bidrag til fremme af social integration på baggrund af et solidt kendskab til lokale forhold er de vigtige arbejdsgivere.

Regionsudvalget har foreslået et initiativ "Lokal Indsats for Beskæftigelsen 1999", der sætter de lokale og regionale myndigheder i stand til at fremme de nationale beskæftigelseshandlingsplaner.

Regionsudvalget og de lokale og regionale myndigheder og/eller disses organisationer inddrages i arbejdet med at implementere de instrumenter, der skal fremme og udbygge den sociale dialog på EU-plan -

på sin 29. plenarforsamling af 2.-3. juni 1999 (mødet den 2. juni) vedtaget følgende resolution.

Regionsudvalget

1. Støtter den overordnede beskæftigelsespagts målsætning om mellem medlemsstaterne at koordinere de makroøkonomiske politikker og skabe et friktionsfrit samspil mellem målsætninger om såvel generel vækst som vækst i beskæftigelsen og samtidig fastholdelse af prisstabilitet.

2. Finder det vigtigt, at de nationale bestræbelser på beskæftigelsesområdet ledsages af en europæisk beskæftigelsespagt. Bedre koordinering af den økonomiske politik og finanspolitikken i EU-medlemsstaterne, harmonisering af beskatningen af energi og kapitalindkomst samt sikring af en fair skattekonkurrence ville være ønskeligt. Medlemsstaternes nødvendige indsats til løsning af beskæftigelsesproblemerne skal understøttes og suppleres af EU.

3. Støtter inddragelsen af de sociale parter i pagten, men beklager at lokale og regionale myndigheders rolle ikke er omtalt udførligt, som de er det i Kommissionens nye meddelelse om fællesskabspolitikker til støtte for beskæftigelsen.

4. Understreger, at tiltag i forbindelse med EU-beskæftigelsespagten som anført i denne sker med vægt på subsidiaritetsprincippet og i respekt for de nationale arbejdsmarkedssystemer, herunder de kollektive aftalesystemer i de enkelte lande samt de forskellige måder hvorpå løndannelsen sker.

5. Fremhæver de regionale enheders afgørende rolle som aktører såvel som arbejdsgivere med hensyn til opnåelse af det overordnede mål om fremme af beskæftigelsen gennem en konkret implementering af en bred vifte af initiativer, der sigter på at skabe blivende arbejdspladser, hvilket skal gives førsteprioritet. De regionale enheder er som oftest det sted, hvor initiativer til fremme af beskæftigelsen, især over for særligt udsatte grupper, føres ud i praksis. Jf. i øvrigt Regionsudvalgets tidligere udtalelser som anført i det ovenstående.

6. Finder det afgørende, at kommunerne og regionerne i videst muligt omfang får mulighed for at planlægge og udføre indsatsen for beskæftigelsen på den mest hensigtsmæssige måde. Det skal ske i samarbejde med de sociale parter og i overensstemmelse med de fire søjler indeholdt i EU's retningslinjer for beskæftigelsen 1999:

- Integration

- Iværksætteri

- Virksomhedernes tilpasningsevne

- Ligestilling.

7. Fremhæver at regionalt/lokalt selvstyre i forhold til beskæftigelsen er en forudsætning for en indsats, der matcher arbejdskraftens kvalifikationer med lokale virksomheders behov. Denne forudsætning for en effektiv beskæftigelsesindsats, understreger de ovenfor omtalte behov for øget inddragelse af de regionale/lokale myndigheder i formuleringen af de nationale handlingsplaner for beskæftigelse.

8. Henleder opmærksomheden på de regionale beskæftigelsespagter som model for et velfungerende lokalt og regionalt partnerskab og på den centrale rolle, de lokale og regionale myndigheder spiller i disse partnerskaber.

9. Mener, at der skal tages hensyn til erfaringerne fra de regionale beskæftigelsespagter og de nye former for praksis, de fører med sig, når de nationale handlingsplaner for beskæftigelse udarbejdes.

10. Understreger, at de regionale beskæftigelsespagter tilvejebringer muligheder for samordnet anvendelse af beskæftigelsespolitiske instrumenter, herunder f. eks. foranstaltninger til fremme af mindre virksomheders igangsættelse på nye forretningsområder, hvor markederne er usikre og risici for nye virksomheder derfor særligt høje. Beskæftigelsespagterne giver også gode muligheder for en videregående indsats og opfølgning efter etableringsfasen.

11. Fremhæver betydningen af EU's programmer og fonde, der sigter på at fremme beskæftigelsen. I den forbindelse er støtten til innovative foranstaltninger og sammenkoblingen af de forskellige beskæftigelsespolitiske aktionsfelter på lokalt og regionalt niveau gennem strukturfondene af særlig stor betydning.

12. Anser det for at være af stor vigtighed, at der gøres en særlig intensiv indsats over for følgende grupper:

1) De unge og kvinderne

2) Grupper, der er i fare for at blive udstødt fra arbejdsmarkedet

3) De ældste grupper på arbejdsmarkedet

4) Grupper med kompetencemæssige problemer

5) Grupper med andre problemer end ledighed

6) Flygtninge.

13. Påpeger, at en tidlig og målrettet indsats over for især de unge arbejdsløse og kvinder er af stor vigtighed bl.a. for at forebygge langtidsledighed og fremme ligestilling.

14. Finder, at en særlig indsats over for grupper, der er i fare for at blive udstødt af arbejdsmarkedet f.eks. som følge af svigtende helbred eller et utilstrækkeligt uddannelsesniveau, er af stor vigtighed.

15. Fremhæver, at de højere aldersgrupper yder et værdifuldt bidrag både i økonomisk henseende som i kraft af deres erfaringskapital. Der bør fokuseres på tiltag, der kan medvirke til at fastholde de ældre medarbejderes tilknytning til arbejdsmarkedet.

16. Anser det for vigtigt, at fremme et fleksibelt arbejdsmarked, blandt andet gennem smidig adgang til uddannelse og adgang til at skifte fra et kompetenceområde til et andet. Det er i den forbindelse vigtigt, at afsøge mulighederne for en mere fleksibel tilrettelæggelse af arbejdet med henblik på at tilpasse arbejdstiden til de enkelte livsfaser.

17. Understreger, at enhver ændring af arbejdstagernes ansættelsesvilkår, f.eks. med hensyn til overgang fra en beskæftigelsessektor til en anden, ældres mulighed for længere forbliven i arbejde, efteruddannelse, fleksibel arbejdstid osv. kun må gennemføres i dialog mellem arbejdsgivere og arbejdstagere.

18. Finder, at der bør gøres en særlig erhvervsrettet indsats for grupper med fysiske og/eller psykiske problemer, som gør ledigheden vanskeligere.

19. Er overbevist om, at effektiv integration af de flygtninge, som EU modtager, også må omfatte arbejdsmarkedet, men støtter i forbindelse med den midlertidige modtagelse af flygtninge fra det tidligere Jugoslavien Unionens ønske om at sikre deres hurtigst mulige tilbagevenden til hjemlandene.

20. Fremhæver endelig betydningen af at udbygge de komparative statistiske oplysninger om arbejdsmarkedsforhold, således at der gennem fremholdelse af eksempler kan ske gensidig inspiration og læring vedrørende de bedste beskæftigelsesmæssige forhold og praksis i medlemsstaterne.

Bruxelles, den 2. juni 1999.

Manfred DAMMEYER

Formand for

Regionsudvalget

(1) CdR 346/96 fin - EFT C 116 af 14.4.1997, s. 98.

(2) CdR 46/98 fin - EFT C 251 af 10.8.1998, s. 41.

(3) CdR 110/98 fin - EFT C 51 af 22.2.1999, s. 63.

(4) CdR 279/98 fin - EFT C 51 af 22.2.1999, s. 59.

(5) CdR 343/98 fin - EFT C 93 af 6.4.1999, s. 54.